Неделино (община)

Община Неделино се намира в Южна България и е една от съставните общини на област Смолян.

География

Положение, площ 
Общината се намира в югоизточната част на Област Смолян. Границите ѝ са следните:
 на юг – община Златоград;
 на запад – община Мадан;
 на север – община Ардино, Област Кърджали;
 на изток – община Джебел, Област Кърджали.

С площта си от 102,252 km2, съставляваща 3,2% от площта на областта, заема последното място сред 10-те общини на областта.

Релеф 
Релефът на общината е ниско и средно планински и се простира в югозападната част на Източните Родопи. Средната надморска височина е 400 – 500 м.

Нейната територия изцяло се заема от централните, най-високи части на източнородопския рид Жълти дял. Максималната височина рида и на общината е връх Аладаг 1240,5 m, разположен на границата с община Ардино, на 1 km северно от село Гърнати, а минималната – 434 m, в коритото на Неделинска река, на границата с община Златоград, югоизточно от село Крайна.

Горският фонд на общината обхваща 72 795 дка, от тях 19 741 дка са заети от широколистни гори, а иглолистните – 46 642 дка.

Води 
Основна водна артерия на община Неделино е Неделинска река (24 km, ляв приток на Върбица). Тя води началото си от община Мадан и протича през община Неделино от северозапад на югоизток в дълбока, слабо залесена долина с част от горното и цялото си средно течение. Основни нейни притоци на територията на общината са реките: Мързянска (десен, влива се северозападно от гр. Неделино), Омарев дол (десен, влива се в гр. Неделино), Мъзълска (Тикленска, ляв, влива се при с. Крайна) и Припекска (ляв, влива се на границата с община Златоград).

Население 
В община Неделино живеят 8928 души, а градът има 4659 жители (включително 4382 мъже и 4546 жени). Гъстотата на населението е сравнително висока – 87,27 души/кв. км. Единствено село Гърнати е по-голямо по площ и второ по население, защото е разделено на 5 махали. Наблюдават се тенденции за сезонно обезлюдяване на общината. Темповете на застаряване на населението са по-ниски в сравнение със средните за страната.

Етнически състав (2011) 
Численост и дял на етническите групи според преброяването на населението през 2011 г.:

Движение на населението (1934 – 2021)

Населени места 
Общината има 16 населени места с общо население от 5079 жители според последното преброяване от НСИ на 7 септември 2021 г.

Административно-териториални промени 
 МЗ № 2820/обн. 14.08.1934 г. – преименува с. Узундере на с. Неделино;
 Указ № 232/обн. 26.03.1968 г. – заличава с. Тикла поради разделяне на съставните му населени местности и признаването им за отделни населени места;
 – признава н.м. Мързян за отделно населено място – с. Върли дол;
 – признава н.м. Върлино и н.м. Тънка бара (от бившето с. Тикла) за отделно населено място – с. Върлино;
 – признава н.м. Диманово (от бившето с. Тикла) за отделно населено място – с. Диманово;
 – признава н.м. Бозирог (от бившето с. Тикла) за отделно населено място – с. Изгрев;
 – признава н.м. Козарка и н.м. Чекърци (от бившето с. Тикла) за отделно населено място – с. Козарка;
 – признава н.м. Кочани и н.м. Раевица (от бившето с. Тикла) за отделно населено място – с. Кочани;
 – признава н.м. Кундево (от бившето с. Тикла) за отделно населено място – с. Кундево;
 – признава н.м. Оградна за отделно населено място – м. Оградна;
 – признава н.м. Джамийска и н.м. Бурево (от бившето с. Тикла) за отделно населено място – с. Средец;
 Указ № 1942/обн. 17.09.1974 г. – признава с. Неделино за гр. Неделино;
 Указ № 1943/обн. 29.09.1974 г. – преименува с. Гарнате на с. Гърнати;
 Указ № 202/обн. 02.03.1976 г. – признава н.м. Кочански колиби (от с. Кочани) за отделно населено място – с. Кочански колиби;
 Указ № 469/обн. 27.04.1976 г. – преименува с. Кочански колиби на с. Еленка;
 Указ № 2932/обн. 30.09.1983 г. – признава н.м. Бурево (от с. Средец) за отделно населено място – с. Бурево;
 – признава н.м. Тънка бара (от с. Върлино) за отделно населено място – с. Тънка бара;
 Указ № 250/обн. 22.08.1991 г. – признава н.м. Дуня (от с. Върли дол) за отделно населено място – с. Дуня;
 – признава н.м. Крайна (от гр. Неделино) за отделно населено място – с. Крайна;
 – признава м. Оградна за с. Оградна.

Икономика 
Горите са стратегически резерв на почти всички дейности в общината от значение за развитието на общинската икономика – туризъм, дърводобив и дървопреработване, лов и риболов, култивирано отглеждане и преработка на билки, гъби и горски плодове.

Основните култури, които се отглеждат са тютюнът, поради особено благоприятните климатични и географски особености, и картофите. Неделино е сред водещите общини в региона по производство на ориенталски тютюн.

Транспорт 
През общината преминава единствено участък от 14,4 km от Републикански път III-8652 (от km 6,2 до km 20,6) от Републиканската пътна мрежа на България.

Топографска карта

Бележки

Източници

Външни препратки 
 Официален сайт на община Неделино